S p r á v a
z plánovanej zahraničnej pracovnej cesty

1. Účastník ZPC:
		
Titul, meno a priezvisko:	PaedDr. Eva Obžerová	
Pracovisko:	Sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
		
2. Zahraničná pracovná cesta:
Štát:	Rakúsko	
Mesto:	Viedeň	
Vykonaná v doch:	29. - 31. 05. 2012	
Prijímajúca organizácia:	Interkulturelles Zentrum, Lindengasse 41/10, A–1070 Wien, Austria	
Účel cesty:	Aktívna účasť na výberovom konaní aces Selection Meeting, hodnotenie medzinárodných projektov stredoeurópskych škôl.	
Spôsob financovania:	Cestovné výdavky, stravu a ubytovanie refunduje prijímajúca strana.	
3. Rámcový program pobytu: 
29. 05. 2012      -  príchod do Viedne,   ubytovanie,   účasť   na neformálnom   stretnutí
                             s cieľom   zoznámiť sa s členmi medzinárodnej poroty, rozdelenie
                             do pracovných skupín, výmena informácií a skúseností  
                             z predbežného hodnotenia projektov v domácom prostredí;
30. 05. 2012 - hodnotenie projektov v 5 pracovných skupinách, prvotný výber
                             víťazných projektov, druhé kolo hodnotenia projektov, určenie
                             poradia víťazných projektov 15 krajín strednej Európy, 9:00–18:45;
31. 05. 2012   -     spätná  väzba z hodnotiacich pracovných  skupín, diskusia, spätné
                             hodnotenie akadémie aces v r. 2012 v Senci, SR, pripomienky
                             a návrhy na hodnotenie projektov a na realizáciu akadémie
                             v budúcom roku, návrhy tém k výzve aces na rok 2013 (9:00 –
                             17:15); odchod z Viedne    
4. Stručný priebeh výberového konania:
Academy of Central European Schools (Akadémia stredoeurópskych škôl) – „aces“ má sídlo vo Viedni a je iniciatívou rakúskej nadácie „ERSTE FOUNDATION“ realizovanej v spolupráci s rakúskym Interkultúrnym centrom vo Viedni a slovenským občianskym združením Včelí dom. Okrem inej činnosti zabezpečuje medzinárodnú spoluprácu základných a stredných škôl 15 európskych krajín formou spoločných projektov. Na webovom sídle „aces-u“ si školy môžu nájsť partnerov, osloviť ich a dohodnúť sa na forme participácie 
na projekte. Jedna zo škôl sa stáva koordinátorom, vypracuje projekt a podáva prihlášku. Spolu bolo podaných 174 prihlášok, čo predstavuje 415 stredoeurópskych škôl. Z tohto počtu vybral externý hodnotiteľ 100 projektov, ktoré spĺňali všetky kritériá témy, zameranej na mediálnu gramotnosť.
15 členov medzinárodnej hodnotiacej komisie – pracovníkov ministerstiev školstva z 15 európskych krajín bolo rozdelených do 5 pracovných skupín. Každému členovi bolo zaslaných 20 projektov v anglickom jazyku na hodnotenie v domácom prostredí. Témou „aces“ projektov na rok 2012 bolo „Reality Check – How we perceive and construct the world through media“ („Odraz reality – Ako vnímame a vytvárame svet prostredníctvom médií“). V pracovnej skupine som posudzovala a finálne hodnotila projekty s členkami poroty z Českej republiky a z Kosova. Vychádzali sme z našich individuálnych hodnotení, vypočítali sme bodový priemer, napísali sme ku každému projektu písomné zdôvodnenie a vybrali sme 10 najlepších projektov, ktoré spĺňali hodnotiace kritériá. Na spoločnom zasadnutí sme podľa pridelených počtov bodov určili víťazné projekty. Osobitne sme sa v diskusii venovali projektom, ktoré sa umiestnili na posledných priečkach a dosiahli rovnaký počet bodov. Tie sme hodnotili ešte raz všetci spoločne.
Ocenených bolo 44 projektov, v ktorých spolupracuje 107 stredoeurópskych škôl (z nich 46 sa projektu zúčastnilo aj v minulých rokoch a 61 nových škôl). Organizátori projektu ocenili prácu hodnotiteľov v oblasti propagácie projektu v roku 2012 – bol zaznamenaný nárast prihlášok zo škôl, ktoré boli v sieti stredoeurópskych škôl nové.
Slovenská republika v minulom roku podala 7 prihlášok, t.j. do projektu bolo zapojených 
7 slovenských základných a stredných škôl. V tomto roku to bolo 36 prihlášok. Ocenených bolo 12 slovenských škôl, čo je 30,5% z podaných prihlášok. Ocenené slovenské školy budú v tomto roku spolupracovať so školami rovnakého typu v Bulharsku, Maďarsku, Srbsku, Rumunsku, v Macedónii, Českej republike, Čiernej Hore a v Bosne a Hercegovine.
Témou workshopu na spoločnom zasadnutí členov poroty na druhý deň bola spätná  väzba a skúsenosti z hodnotiacich pracovných  skupín, pripomienky a návrhy na hodnotenie projektov a na realizáciu akadémie v budúcom roku a spätné hodnotenie akadémie „aces“ v r. 2012 v Senci. V rámci ďalšieho workshopu sme podávali návrhy, akým spôsobom by „aces“ mohol zabezpečiť, aby školy (učitelia i žiaci) zostávali v kontakte i po ukončení spoločného projektu. Boli sme tiež oboznámení so zámerom organizátorov vydať brožúrku, v ktorej by boli uverejnené najlepšie príspevky žiakov a učiteľov – námety, myšlienky, skúsenosti atď. Pracovný program bol ukončený diskusiou, v ktorej zazneli návrhy tém k výzve „aces“ na rok 2012. V návrhoch dominovali témy: zdravý životný štýl, objavuj rozmanitosť vo svojom okolí či solidarita medzi generáciami.

5. Odporúčané závery:
Práca škôl na projekte má veľa pozitív: hľadanie si partnera v sieti stredoeurópskych škôl si vyžaduje komunikáciu v anglickom jazyku, ktorá je veľmi prirodzená, založená na reálnych potrebách. Žiaci a učitelia musia pri realizácii projektu a priebežnej komunikácii s partnerskými školami pracovať s najmodernejšími prostriedkami IKT. Vznikajú mnohé dlhodobé priateľstvá (i medzi učiteľmi), zlepšujú sa vzťahy medzi žiakmi a medzi žiakmi a učiteľmi. V rámci medzinárodnej spolupráce žiaci veľmi prirodzeným spôsobom získavajú potrebné socio-kultúrne vedomosti a zručnosti. Do projektov školy zapájajú mnohé subjekty z regiónu – zriaďovateľa, múzeá a ďalšie inštitúcie, čo im umožňuje vykonávať zmysluplné mimoškolské aktivity. Učia sa plánovať aktivity, obohacujú sa obsahy predmetov v školách – mnohé školy sú inšpirované a motivované zavádzať do školského vzdelávacieho programu nové predmety... Z peňazí, ktoré školy dostanú na realizáciu projektu, si zriaďujú kluby mimoškolských aktivít alebo si kupujú do tried nové technické zariadenia.  Je preto potrebné tento projekt naďalej podporovať a rozvíjať.

6. Prehľad prinesenej dokumentácie a miesto jej uloženia:
Materiály z výberového konania som osobne priniesla a sú v tlačenej podobe uložené na odbore stredných škôl a jazykových škôl, Ministerstvo školstva, vedy, výskumu a športu, Stromová 1, 813 30 Bratislava. 

7. Osobitne vyhodnotený očakávaný prínos ZPC:
Vďaka skúsenostiam, ktoré som získala hodnotením medzinárodných projektov, môžem skvalitniť svoju prácu predsedu národnej poroty v projekte Európska značka pre jazyky v SR a Najlepší učiteľ jazykov roka v SR. Taktiež nie sú zanedbateľné pracovné i neformálne vzťahy s pracovníkmi ministerstiev ostatných stredoeurópskych krajín, ktoré mi pomáhajú v riešení problémov z iných oblastí.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetovej stránke MŠVVaŠ SR.

Súhlasím so zverejnením správy na internete
Správu vypracovala:	PaedDr. Eva Obžerová	
Miesto a dátum:	Bratislava, 12. júna 2012	
Správu schválil:	Mgr. Zdenko Krajčír, generálny riaditeľ SRŠ	
	RNDr. Igor Gallus, riaditeľ OSŠJŠ